ભૂકંપ પછી કચ્છમાં અનેક ઉદ્યોગો આવ્યા છે. તેના કારણે રોજગારી વધવાની આશા જન્મી હતી. રોજગારી તો વધી, પરંતુ મજૂર અને ત્રીજા વર્ગના કર્મચારીઓ તરીકે. કચ્છના યુવાનોને ઉચ્ચ કક્ષાની પોસ્ટ ઉદ્યોગોમાં મળતી નથી. ઉદ્યોગો બહારના રાજ્યના લોકોને નોકરીએ રાખીને સ્થાનિકોને અન્યાય કરે છે, તેવી ફરિયાદો ઊઠી છે. સામે પક્ષે ઉદ્યોગો તરફથી તેમને જોઈતા કુશળ કર્મચારી મળતા ન હોવાની વાત કરાય છે. જો તેમને જરૃરી કુશળતા કચ્છના યુવાનોમાં હોય તો તેમને જ પ્રથમ રોજગારી આપવી ઉદ્યોગોને સહેલી અને અનુકૂળ પડે તેમ છે. ત્યારે કચ્છના યુવાનોની ફરિયાદમાં કેટલું તથ્ય છે અને ઉદ્યોગોને ક્યા પ્રકારની કુશળતાની જરૃર છે તે જાણવા એક પ્રયાસ કરાયો છે. ભૂકંપ પછી અપાયેલી કરવેરાની છૂટછાટનો લાભ લઈને અનેક ઉદ્યોગો આવ્યા છે. આ ઉદ્યોગો આવ્યા પહેલાં કચ્છમાં રોજગારીનું પ્રમાણ ખૂબ ઓછું હતું. અત્યારે ઉદ્યોગોના કારણે ગામડાંના લોકોને પણ નિયમિત રોજી મળવા લાગી છે એ વાત સાચી હોવા છતાં અહીંના યુવાનોને તેમની લાયકાત મુજબ રોજગારી મળતી નથી. ઉદ્યોગોમાં રાજ્ય બહારના લોકોને ભરતી કરાય છે, પરંતુ જરૃરી શૈક્ષણિક ડિગ્રી ધરાવતાં હોવા છતાં કચ્છના યુવાનોને તક અપાતી નથી. તેના કારણે તેઓને કચ્છ છોડીને દૂર રોજગારી અર્થે જવું પડે છે.